b'\n_START_ARTICLE_\nQuidditch\n_START_PARAGRAPH_\nQuidditch je \xc4\x8darovni\xc5\xa1ki \xc5\xa1port iz serije romanov o Harryju Potterju pisateljice J. K. Rowling. V njem dve ekipi s po sedmimi igralci na lete\xc4\x8dih metlah sku\xc5\xa1ata dose\xc4\x8di \xc4\x8dim ve\xc4\x8dje \xc5\xa1tevilo to\xc4\x8dk. Ekipi to\xc4\x8dke dosegata na dva na\xc4\x8dina: zasledovalci si podajajo lokl in sku\xc5\xa1ajo dose\xc4\x8di gole, kar jim sku\xc5\xa1a prepre\xc4\x8diti nasprotni branilec. Tolka\xc4\x8da medtem usmerjata \xc5\xa1tamfe, najpomembnej\xc5\xa1o vlogo pa ima iskalec, ki lovi zlati zviz. S tem ko iskalec ujame zviz se igra kon\xc4\x8da, iskal\xc4\x8devi ekipi pa prinese \xc5\xa1tevilo to\xc4\x8dk enako petnajstim golom.\n_START_SECTION_\nPotek igre\n_START_PARAGRAPH_\nZasledovalci si podajajo lokl in sku\xc5\xa1ajo z njim dose\xc4\x8di \xc4\x8dim ve\xc4\x8d golov. To storijo tako, da ga vr\xc5\xbeejo skozi enega izmed treh obro\xc4\x8dev nasprotne ekipe. To jim sku\xc5\xa1a prepre\xc4\x8diti branilec nasprotne ekipe. Vsak gol je vreden 10 to\xc4\x8dk._NEWLINE_Tolka\xc4\x8da s pomo\xc4\x8djo \xc5\xa1tamfov, ki jih \xc2\xbbusmerjata\xc2\xab\xc2\xa0s kiji, ovirata igralce nasprotne ekipe in varujeta svoje soigralce. Tolka\xc4\x8di so pogosto zelo mo\xc4\x8dni, pogosto pa prav oni povzro\xc4\x8dijo najhuj\xc5\xa1e po\xc5\xa1kodbe. \xc5\xa0tamfa sta za\xc4\x8darana tako, da posku\xc5\xa1ata sklatiti \xc4\x8dim ve\xc4\x8d igralcev, vendar sta pri tem nepristranska._NEWLINE_Najpomembnej\xc5\xa1o vlogo v ekipi pa ima iskalec, ki ga v knjigah igra Harry Potter. Iskalec sku\xc5\xa1a najti in ujeti zlati zviz, ki pa je zelo hiter in okreten ter ga je zato te\xc5\xbeko ujeti. Igra se kon\xc4\x8da, ko eden od iskalcev ujame zviz. To prinese njegovi ekipi 150 to\xc4\x8dk, ne pa nujno tudi zmage.'